Andrejuvová, Anna, poslankyňa NR SR (2021-04-30):
Ďakujem pekne, pán predseda. Vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 30. apríla 2021 predkladám Národnej rade Slovenskej republiky informáciu Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky a o nastúpení náhradníka na neuplatňovaný mandát poslanca Národnej rady Slovenskej republiky. Vláda Slovenskej republiky odvolala dňom 7. apríla 2021 z funkcie štátneho tajomníka Ministerstva investícií, regionálneho rozvoja a informatizácie Slovenskej republiky Vladimíra Ledeckého, ktorý si dňom 8. apríla 2021 začal uplatňovať mandát poslanca Národnej rady Slovenskej republiky Andrei Letanovskej, ktorá 2. júla 2020 nastúpila ako náhradníčka za stranu ZA ĽUDÍ na neuplatňovaný mandát poslanca Národnej rady Slovenskej republiky Vladimíra Ledeckého, zanikol mandát poslankyne Národnej rady Slovenskej republiky dňom 7. apríla 2021 a zostáva náhradníčkou za stranu ZA ĽUDÍ a na jej kandidátnej listine v pôvodnom poradí. Prezidentka Slovenskej republiky vymenovala 9. apríla 2021 poslanca Národnej rady Slovenskej republiky Milana Krajniaka za člena vlády Slovenskej republiky, povereného riadením Ministerstva práce, sociálnych vecí a rodiny Slovenskej republiky. Jeho mandát poslanca Národnej rady Slovenskej republiky sa vymenovaním za člena vlády Slovenskej republiky neuplatňuje. Predseda Národnej rady Slovenskej republiky vyhlásil podľa § 71 ods. 1, 4 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a podľa § 10 ods. 1, ods. 2 písm. b) a ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov dňom 
9. apríla 2021 nastúpenie náhradníka podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 29. februára 2020 za hnutie SME RODINA. Na neuplatňovaný mandát poslanca Milana Krajniaka nastupuje náhradník Jozef Hlinka, narodený 14. 6. 1963, bytom Bratislava. Mandátový a imunitný výbor Národnej rady Slovenskej republiky sa oboznámil s rozhodnutiami predsedu Národnej rady Slovenskej republiky, preskúmal dodržanie podmienok nastúpenia náhradníka a predkladá Národnej rade Slovenskej republiky návrh uznesenia Národnej rady v tomto znení. Uznesenie Národnej rady Slovenskej republiky z 30. apríla 2021 k informácii Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky a o nastúpení náhradníka na neuplatňovaný mandát poslanca Národnej rady Slovenskej republiky. Národná rada Slovenskej republiky berie na vedomie podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov 1. že vláda Slovenskej republiky odvolala dňom 7. apríla 2021 z funkcie štátneho tajomníka Ministerstva investícií, regionálneho rozvoja a informatizácie Slovenskej republiky Vladimíra Ledeckého. Odvolaním z funkcie štátneho tajomníka si Vladimír Ledecký začal dňom 8. apríla 2021 uplatňovať mandát poslanca Národnej rady Slovenskej republiky; 2. že podľa § 71 ods. 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov Andrei Letanovskej, ktorá 2. júla 2020 nastúpila ako náhradníčka za stranu ZA ĽUDÍ na neuplatňovaný mandát poslanca Národnej rady Slovenskej republiky Vladimíra Ledeckého, zanikol mandát poslankyne Národnej rady Slovenskej republiky dňom 7. apríla 2021. Zánikom mandátu poslankyne Národnej rady Slovenskej republiky Andrea Letanovská zostáva náhradníčkou za stranu ZA ĽUDÍ a na jej kandidátnej listine v pôvodnom poradí; 3. že prezidentka Slovenskej republiky vymenovala 9. apríla 2021 podľa čl. 102 ods. 1 písm. g) a čl. 111 Ústavy Slovenskej republiky poslanca Národnej rady Slovenskej republiky Milana Krajniaka za člena vlády Slovenskej republiky, povereného riadením Ministerstva práce, sociálnych vecí a rodiny Slovenskej republiky. Vymenovaním za člena vlády Slovenskej republiky podľa čl. 77 ods. 2 Ústavy Slovenskej republiky sa jeho mandát poslanca Národnej rady Slovenskej republiky neuplatňuje; 4. že predseda Národnej rady SR vyhlásil podľa § 71 ods. 1, 4 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a podľa § 10 ods. 1, ods. 2 písm. b) a ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov dňom 9. apríla 2021 nastúpenie náhradníka podľa poradia uvedeného v zápisnici Štátnej komisie pre voľby a kontrolu financovania politických strán a o výsledku volieb do Národnej rady Slovenskej republiky 29. apríla 2020 za hnutie SME RODINA. Na neuplatňovaný mandát poslanca Národnej rady Slovenskej republiky Milana Krajniaka nastupuje náhradník Jozef Hlinka, narodený 14. 6. 1963, bytom Bratislava; 5. informáciu Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky a o nastúpení náhradníka na neuplatňovaný mandát poslanca Národnej rady Slovenskej republiky. Poprosím, pán predseda, dajte hlasovať o tomto uznesení. Ďakujem.